Anə́ mvéndé yǎ ámǒs ósə e ngábə́ ású mə́túnuŋa bádígi, anə́ ḿból Mósɛs a ngátə́lē ású bə́sábad, mətíé mə́ ngɔn, biyɔŋ bílɛ́[19] á ḿbū: abóg bə̄ḿbāŋálā yā bə́ sə́ kig sǎŋ, abóg Bə́sɔ́ndɔ ai abóg Bibə̌m. 14Ńdɔ a ngáman tə́lē mīńsámbá bəfada á bīsíé byábán, anə́ ḿból Dávid ésīá wōē á ngābénde a tə́lé fə bəlevíta ésīē dzábán naa bə́ və olugú, bə́ syě fə á mís bəfada, anə́ mvéndé yǎ ámǒs ósə é ngábə́, ai bəbaala míḿbɛ́, anə́ mīńsámbá myábán mí ngábə́, á ḿbɛ̄ ósə, amú éyə̄ Dávid, mod Zambá[20], á ngābéndē nálā. 15Bá ndzí kig kódō á bə̄təbə́gá bə́ ńkúkúma ású bəfada, ai bəlevíta ai ású dzóm ésə tɔ məndá mə́ ákúmá. 16Éyə̄ hḿ ésíé Salomóŋ ésə̄ é ngábɔban ná a kələ kwí ámǒs ńlóŋán Ndá Ǹtondôbə ai ámǒs məmaná mə́ ésíé, éyɔŋ Ndá Ǹtondôbə e ngáman lóŋoban. 17Ńdɔ Salomóŋ á ngākə̄ á Esiôn ­Gɛvɛr ai á Eilath á kíníŋ māŋ á sí Edom. 18Ńdɔ Hiram a ngálóm nye bəbɔ bísíé bóé yā bəzitíma ai bə́bɔ bísíé bóé yā bə́ yəman ai máŋ. Ńdɔ̄ bə́ ngákə̄ kwí á Ofîr fǔfulu ai bəbɔ bísíé bə́ Salomóŋ, ńdɔ̄ bə́ ngásɔ́ ai bətaléńta bə́ mvɔ́d miǹtɛd mínyi ai məwóm mə́tán, bə́ sɔ́ və̄ ńkúkúmá Salomóŋ.